Сесил Дей Луис
Вие, които обичате Англия

Превод от английски: Василка Хинкова, Владимир Филипов, —

chitanka.info

Вие, които обичате Англия и имате слух за нейната музика,

за бавното темпо на облаците й благословени,

за ясните арии на светлината, трептяща над хълмовете,

възвисени над кордите на лятото, запазило свойто спокойствие;

за непрекъснатите контрапункти на листите в игривия западен вятър,

за цветове и реки, шумящи в прекрасно алегро;

за медния глас на горските бури на годината във финала,

слушайте! Не чувате ли въвеждането на новата тема?

Вие, които излизате на мотоциклети и велосипеди

на разходка по артерийните пътища на април

или вие, тъжните, край езерата, дето се оглеждат нагънати склонове

и запалват огньове от листи, разбити са ваште надежди!

Велосипедисти, групови екскурзианти и излетници,

бегълци от проклетите градове и опустошените области,

вие знаете, че търсите един нов свят, един спасител да установи

отдавна загубено родство и да възвърне доволството на кръвта.

Вие, скучни добряци, щастливци на дребно, които обичате спокойствието,

които наблюдавате птиците и играете крокет със учениците,

вие, които черпите всичко наоколо, вас, дето не ви е зло сполетявало,

когато все пак минете кран пустите мелници и хамбари със зинали покриви,

гдето е прегоряло отчаянието — ще ви се свият сърцата;

Вие, които страдате, чувствувате свойта безжизненост,

ние можем една тайна да ви открием, лек да ви предложим,

отдайте се само на ангел-спасител, на странния нов изцерител.

Вие преди всичко, които сте дошли до предела,

вие, които сте жертви на един спрял механизъм,

който не можете повече да понасяте,

дали в меките си кресла се дразните от безсилието,

или набирате сили за действие

срещу глада, тираните и шпионите и таите искрата на гнева —

вие ще сте водачите, когато удари дванайсетия час,

владетели на силата и оксиженисти на новия свят!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.